Lars Løkke Rasmussen (V), 2004-05-26:
Socialdemokratiet, Det Radikale Venstre og Kristendemokraterne vil med beslutningsforslaget her opfordre regeringen til inden den 1. januar næste år at fremsætte et lovforslag om, at alle unge, når de fylder 18 år, skal tilsendes oplysningsmateriale om organdonation og et donorkort med mulighed for at tilmelde sig Donorregistret.
Forslaget, som jo på mange måder er sympatisk, begrundes bl.a. med mangelen på især nyredonorer.
Forslagsstillerne finder det derfor væsentligt, at informationen gives af en troværdig afsender, at det gøres så ubesværet og lettilgængeligt som muligt, og at det dermed sikres, at en personlig beslutning om tilmelding til Donorregistret eller udfyldelse af donorkort også rent faktisk føres ud i livet.
Forslagsstillerne ønsker derfor, at der til alle, som fylder 18 år, udsendes et neutralt oplysende materiale om, hvilke overvejelser og hensyn der kan føre til enten beslutning om at tilmelde sig Donorregistret eller til det modsatte, samt om mulighederne for at udskyde beslutningen eller ændre den på et senere tidspunkt.
Hele målet med den oplysningsindsats, der foregår i dag, om organdonation er, at det skal gøres så nemt som muligt for den enkelte at tilkendegive sin holdning til spørgsmålet.
Det arbejdes der fortløbende på, dels via den af Sundhedsstyrelsen tilrettelagte oplysningsindsats, dels via udsendelse af tilmeldingskort med sygesikringsbeviset.
Alle mellem 18 og 70 år, som af den ene eller den anden grund skal have et nyt sygesikringskort, får sammen med det nye sygesikringskort tilsendt et tilmeldingskort til Donorregistret.
Det vil f.eks. sige, at når man skifter læge, eller man har tabt sit sygesikringskort, eller hvis man flytter, så bliver man altså konfronteret med spørgsmålet her. Amtsrådsforeningen har oplyst, at der inden for den seneste 5-måneders-periode er knap 137.000 unge mellem 18 og 25 år, som har modtaget donortilmeldingskort sammen med sygesikringsbeviset.
Så man må altså sige, at udsendelsen med sygesikringskortet er en ordning, som når ganske godt ud i den aldersgruppe, der er målgruppen i forslaget her, for en ungdomsårgang består i gennemsnit af ca. 60.000 personer.
Det er en vigtig debat, som jeg hilser meget velkommen.
Og på baggrund af debatten, som jo i nogen grad også er inspireret af beslutningsforslaget
har Indenrigs- og Sundhedsministeriet sammen med Sundhedsstyrelsen overvejet, hvad man særlig kan gøre i forhold til aldersgruppen her, og hvordan man generelt kan gøre det lettere for den enkelte at tage stilling.
Over for de helt unge overvejes det, om det er muligt at sende oplysningsmateriale ud sammen med andre offentlige papirer end lige sygesikringsbeviset.
Det skal undersøges, om man kan udsende donorkort sammen med f.eks. sessionspapirer, ansøgningsskemaer til uddannelsesinstitutioner, stemmekort, kørekortspapirer.
Det overvejes også, om der er en mulighed for en særlig indsats over for gymnasieelever, og på samme måde undersøges det, om der er mulighed for en indsats målrettet mod de frivillige bloddonorer.
Det planlægges, at det snarest bliver muligt at indsende tilmelding til Donorregistret mere anonymt.
Det kan f.eks. gøres ved at gøre det muligt helt praktisk at lime siderne i tilmeldingskortet sammen, sådan at afkrydsning ikke umiddelbart kan ses af alle, som får kortet i hånden.
Det sikres også, at alle udsendte tilmeldingskort er forsynet med »porto betalt«, uanset om de udsendes af Sundhedsstyrelsen eller sammen med sygesikringskortet for at fjerne det, der jo ikke er et spørgsmål om penge, men som kan være en praktisk barriere: Jeg vil gerne tilmelde mig, men jeg mangler lige frimærket, op på hylden, og hvornår var det så lige, at man fik vendt tilbage, når nu kortet har forputtet sig i stakken af andre papirer.
Endelig gøres det nemmere at finde oplysninger om organdonation på ministeriets hjemmeside.
Der bliver en overskrift på hjemmesidens forside, som vil føre direkte til folderen.
Med disse tiltag, som vi er i gang med at tage, inspireret af debatten og inspireret af forslaget her må jeg sige, at stort set alle på og lidt over 18 år vil modtage tilmeldingskort, og nogle vil endda modtage kort fra flere sider.
Jeg synes, at vi her i virkeligheden står med en meget vigtig sag.
Det er vigtigt at få så mange som muligt til at træffe et valg, tage en beslutning på et oplyst grundlag om spørgsmålet om organdonation.
Det er vigtigt i forhold til de unge, og det er generelt vigtigt; det tror jeg alle er enige om.
Derfor er jeg meget, meget indstillet på at drøfte nærmere med sundhedsordførerne, hvordan vi bedst kan komme ud til den målgruppe, den aldersgruppe, der her er i fokus, og få dem til at træffe beslutning om organdonation.
Jeg synes sådan set ikke, der er nogen grund til i spørgsmål af denne her karakter, at forskellige partitilhørsforhold skal afholde nogens ideer fra at blive vendt og overvejet nærmere.
Jeg tror, at vi på den måde kan få alle ideer vendt på en langt mere konstruktiv måde end den, man umiddelbart kan via det forslag her, som lægger op til lovgivning.
Jeg vil i hvert fald meget gerne tage initiativ til at samle kredsen af sundhedsordførere til en diskussion af, hvordan vi kan tage yderligere skridt i forhold til dem, jeg her har præsenteret, for at sikre, at flest muligt aktivt tager stilling til spørgsmålet om organdonation.
Det er altså på den meget positive baggrund af imødekommenhed og med et meget klart signal om, at vi sådan set her står med et fælles signal, at jeg må tilkendegive, at det er regeringens opfattelse, at der ikke er behov for at ty til lovgivning om udsendelse af oplysningsmateriale og donorkort til denne aldersgruppe.
På den positive baggrund kan regeringen derfor ikke støtte forslaget.